## Les oficines Mentora de la xarxa d’emancipació per a jóvens extutelats de la Generalitat atén més de 1.800 jóvens en el primer semestre de 2024

*** La xarxa d’emancipació de la Generalitat està conformada per 38 llars amb 182 places, per quatre oficines Mentora i nou oficines Mentora Plus
* Les persones destinatàries de les oficines Mentora i Mentora Plus són jóvens extutelats per la Generalitat i jóvens en situació de vulnerabilitat o risc d’exclusió social**

La Vicepresidència i Conselleria de Servicis Socials, Igualtat i Vivenda ha atés, a través de les oficines Mentora i Mentora Plus, de la xarxa d’emancipació per a jóvens extutelats de la Generalitat, un total de 1.898 jóvens durant el primer semestre de 2024, davant dels 1.046 atesos en el mateix període de 2023.

La xarxa d’emancipació de la Generalitat està conformada actualment per 38 llars d’emancipació amb un total de 182 places i per quatre oficines Mentora i nou oficines Mentora Plus. Tot això es gestiona a través dels acords d’acció concertada en matèria de servicis socials.

L’objectiu del projecte d’emancipació és donar suport al procés de transició a la vida adulta de les persones jóvens fins com a màxim els 25 anys, i sempre que hi haja un compromís i actitud d’esforç per a la seua plena inserció social i laboral i autonomia personal.

Les persones destinatàries de les oficines Mentora són persones jóvens extutelades per la Generalitat d’entre 18 i 25 anys, o bé de 16 a 18 i encara tutelades per l’Administració autonòmica o que han finalitzat una mesura judicial i que ho requerisquen per a completar el seu procés d’inclusió social i laboral. Durant el primer semestre de 2024, estes quatre oficines han atés 472 persones davant de les 404 en 2023.

D’altra banda, hi ha les oficines Mentora Plus a la Comunitat Valenciana a on s’atén, a més de persones jóvens extutelades, persones jóvens entre 15 i 25 anys que, per la seua situació de vulnerabilitat o per trobar-se en risc d’exclusió social, requerixen una atenció especialitzada d’acompanyament, seguiment i orientació per a la seua autonomia personal o inclusió social i laboral. Estes nou oficines han prestat servici a un total de 1.426 jóvens durant el primer semestre de 2024, davant dels 642 atesos en el mateix període de 2023.

La directora general de Família, Infància i Adolescència, Angélica Such, ha destacat que l’increment de xics i xiques atesos posa de manifest “la important i necessària labor que exercix la xarxa d’emancipació de la Comunitat Valenciana”.

**Atenció individualitzada i adaptada**

Els programes Mentora i Mentora Plus van dirigits tant per a xics i xiques que residixen en llars d’emancipació o bé que es troben fora d’esta xarxa. En tots els casos, s’inclou un procés d’atenció individualitzada i adaptada a les característiques personals de cada jove.

Les persones jóvens que residixen en la xarxa de llars d’emancipació reben allotjament i desenrotllament personal, així com la garantia d’una adequada prestació dels servicis de manutenció, vestuari, higiene i seguiment sanitari.

Cal destacar que l’atenció de les oficines Mentora té caràcter ambulatori i treballen conjuntament amb les llars d’emancipació. A través d’estes, s’oferix atenció legal i administrativa; suport psicològic, atenent tant aspectes emocionals com psicològics; assessorament i acompanyament de busca d’ocupació i adequació laboral; seguiment socioeducatiu de manera coordinada i conjunta amb els servicis socials municipals i atenció a la diversitat familiar i sexual.

Fecha: 06/08/2024